钦定古今图书集成/方舆汇编/职方典/第1485卷 > 《新兴州志》
## 钦定古今图书集成/方舆汇编/职方典/第1485卷 > 《新兴州志》

罗么山　在州东北二十五里。朝气凝寒，云横一线，岚光纷披，缥渺天际。近名龙马山，《彝》语“虎” 为罗么。

蒙习山　在州北七十里，罗木箐河发源处，俗号“分水岭。”

钟山　在州东南八里。形若覆钟，气象尊严。群山自西而东皆平岭，独此挺然杰出，为州治来脉。

平顶山　在州东南七里。一峰直上，其巅坦彝，踞三台山东南，与“灵照” 、“连珠” 诸山相映。

连珠山　一名“五星山” ，在州东五里。五峰绎络，方员尖平，各擅其胜。左右映带，郁纡苍秀。玉屏山　在州东五里。夕阳反照，秀色迎人，微敧若枕。又名“玉枕山。”

三台山　一名“学山” ，在州东南三里瓦窑村后。昔人建学其上，故名。

徐家大山　在州东九里冯家冲北。下临大溪，为州东界。

梁王山　在州南十二里高仓屯南，三峰相连，形如笔架，又名笔架山。元梁王屯田，其下有梁王坝。

北山　在州北二十里。山巅小峰巑岏，如鱼如蚕，蔽天而起，巍然巨镇，为州北障。

弥勒山　，在州西北二十五里。高峰矗起，当州治西关，与灵照山相对。

卧牛山　在州北二十五里。细草茸茸，平坡远案，状若牛眠。

密罗山　在州西南三十里。群峰云涌，层峦叠翠。彝名“奴喇” ，华言猴箐也。山深箐密，古猿猱所居，故名。下有密罗河。

水槽山　，在州西北五十里。圆峰四五，起高冈上。每晨宿雾迷濛，云气在下，稍霁，畦田水白烂如银海。

杨梅山　在州西北二十里，莲花池西。

高楼山　在州西七十里。石峰插天，形奇状异，色如苍壁，中平若案。左右诸峰罗列耸翠，为文庙朝峰。

洛伽山　在州北四十二里，剌桐关西。悬崖垂累，石窦谽谺，临关河之滨。其上赤壁苍纹，犹留太古风雨迹。

光山　在州西六十里高楼山东。黛色青苍，迥异群峦。

马头山　在州西五十里。形如马头，故名。蛮王山　，在州西四十里山窟中。

东山　在州南三十四里玉湖之东。形如半壁，其坳多龙泉。

玉乞山　在州南三十二里，故研和县。东团山　一名“金莲山” ，在州北十二里，当州境之中。四畔《适均》村庄，烟树错落环绕，为南北往来通道。上有茶庵，行人至此少憩。

尖山　：在州西南三十里密罗山麓。

龙洞山　在州南三十里，又名玲珑山。石窍嵚崎，长老相传为龙洞，岁旱于此祷雨。

郭家山　在州南五里。兀突小阜，村民就山为居，户植修竹，望之蔚然。

昆山　在州南二十六里，故研和县。西北望城坡　，在州东南三里。一径入山，行人至此，可望州治。

灶君坡　在州东南八里。撒喇哨河入流处。隘而峻，行人苦之。

关索岭　在州北二十七里。丹梯曲折，古木乔松，藤萝倒挂，州人祀关索其上。在大道侧，行人聚足而登，萧然象外，辄兴出尘之想。

桤木岭　在州西三十里。岭甚峻，旧多桤木。双石洞　在州东南十里。两洞并立，夕有云封。仙人洞　在州东北二十里。山腹空洞，石势参差，曲折而入，外暗内明，日影穿注其中。

《洛伽洞　》，在洛伽山巅。洞门狭小，中极宽敞，深可数里，达于后山。或腾或洼，仿佛琼楼玉殿。造化奇局，随地不穷如此。

窑沟河　在州东南三里。源出平顶山后，经州城南至金官屯，西北入大溪。

哨河　在州东南六里。源发石灰窑，北经平顶山，东过灶君坡，合撒喇河入大溪。撒喇河　在州东南八里。源发干海子，北流经灵照山下，至灶君坡，会哨河入大溪。西河　在州北五十里。源发昆阳州酸水塘，西入铁炉关河，会母猪箐龙潭水，南流出剌桐关，经陈家屯，合奇梨溪入大溪。

香柏河　在州东北七十里。发源蒙习山，晋宁州分界处，经安华芋苗村，至小矣资入大溪。东山河　在州南三十四里。源发曲陀关，南行东折过梁海村，合东山湖水，东南下河西县碌碑乡。

甸苴河　在州西二十里。发源尖山，受甸苴山谷水，北流入大溪。

清水河　在桤木岭下。源发光山，水清而驶，东流折而南入大溪。

蚂蝗箐河　在州西北三十五里。注矿塘箐诸山泽，南流黄草坝，折而东，有落水洞，入山腹中，不知所往。或曰出奇梨溪，未知是否。

良江河　在州西北三十五里良江村。东受两山潦水，南行入大溪。

牟溪　在州南十五里。源出和尚湾山左，西流经牟溪冲，西北过梁王坝，经高仓，西流至大营屯，合密罗水入大溪。

罗么溪　：源出罗么山白龙潭，由白塔山后会小龙潭水北流经普具笼城南折过下戴家屯入大溪。

黑龙潭　在州西十五里龙吟寺。深莫测，多佳鱼。遇天旱，吐潢水即雨。

白龙潭　：在州东北二十五里。

小龙潭　：在州东北二十二里。

黄龙潭　在州北二十二里，石霞庵右。

九龙池　在奇梨山麓。池聚九泉，分灌赤壤，一名“奇梨溪。” 岩石间潺潺流出，聚为一泓，清可鉴发。南流至陈家屯，会西河水，折而东入安流桥，出通年桥，合大溪。

莲花池　在州西北二十里。流入大溪，多莲藕，故名。

石观音池　，在州东北二十里。水冬温夏凉。上有梵刹，古木蓊蘙，幽静可入。

龙井泉　在州西关外。水清不涸。昔人以杉木甃之为井。

双林泉　在州东北二十里双林寺。有五色鱼，穿蒲织藻，游人觞咏其上。

酸水泉　一在州东十五里，小矣资河，一在罗木箐河随地涌出，味涩，与河水异，投以酸角椒。

糖可解暑，清明后州人酌水修禊，立夏后经雨则止。

畔龙泉　在州西十里甸心村。旧立《畔龙县》于此。有卤水，可煮为盐，今废。微出清泉，味甘，为河沙淤积，失其故地。

“玉湖　” 在故研和县东南，池周三里，东山之西，潢潦既尽，镜水浮空，渔舟一叶，细鳞入网，佳景也。